《游邓尉徐氏山庄》
明代·黄渊耀

发地结菁茅，空山映虚白。筼筜留清阴，梅花若素积。

湖光照心明，滔滔沧溟窄。西岑极远目，微茫数峰碧。

东邻圣恩寺，窅然喧中寂。风里佛香回，若为往来客。

蹇连困登临，神疲为锁坼。同游两三人，喜折登山屐。

佳境难久留，反使心不适。萦回出林杪，疾去寻幽迹。

作者简介：（1624—1645）明苏州府嘉定人，字伟恭。黄淳耀弟。清顺治二年，嘉定抗清起义，清兵围城，渊耀宿城堞，昼夜拒战。城破，与其兄自缢于僧舍。有《谷帘学吟》。